Temeljem članka 277. ZTD-a i članka 12. Statuta Društva Uprava društva Liburnia Riviera Hoteli d.d. Opatija saziva Glavnu skupštinu Društva koja će se održati dana **28.06.2013. g. u hotelu Ambasador u Opatiji, Feliksa Peršića 5 s početkom u 12,00 sati.**

Za Glavnu skupštinu utvrđen je slijedeći dnevni red:

1. Otvaranje Glavne skupštine i utvrđivanje broja prisutnih i zastupanih dioničara,
2. a) Razmatranje Godišnjeg izvješća Uprave o poslovanju Društva za 2012.g.,
3. Razmatranje Izvješća neovisnog revizora o obavljenoj reviziji poslovanja Društva za 2012.g.,

c) Razmatranje Izvješća Nadzornog odbora Društva o obavljenom nadzoru poslovanja Društva za 2012.g.,

1. Donošenje odluke o upotrebi dobiti iz poslovanja Društva za 2012.g.,
2. Donošenje odluke o davanju razrješnice Upravi Društva u vođenju Društva za 2012.g.,
3. Donošenje odluke o davanju razrješnice članovima Nadzornog odbora u obavljanju nadzora poslovanja Društva za 2012.g.,
4. Donošenje Odluke o imenovanju neovisnog revizora za poslovnu godinu 2013.g.
5. Donošenje novog Statuta Društva i
6. Donošenje odluke o izboru članova Nadzornog odbora.

**Prijedlog odluka**:

Uprava i Nadzorni odbor predlažu za točke od 3. do 5., te za točku 7. Dnevnog reda, a Nadzorni odbor za točke 6. i 8. Dnevnog reda, da Glavna skupština donese sljedeće odluke:

Ad 3.) Prihvaća se prijedlog Uprave i Nadzornog odbora Društva da se s cijelim

 iznosom dobiti ostvarenim u poslovanju u 2012.g., izvrši pokriće dijela

 gubitka iz prethodnih poslovnih godina.

 Ad 4.) Daje se razrješnica predsjedniku Uprave Društva dr.sc. Igoru Šehanoviću za

 vođenje poslova Društva u 2012.g.

 Daje se razrješnica članu Uprave g. Giorgiu Cadumu za vođenje poslova Društva u 2012.g.

Daje se razrješnica članu Uprave gđi Dariji Skansi za vođenje poslova Društva u 2012.g.

Daje se razrješnica članu Uprave g. Robertu Ferlanu za vođenje poslova Društva u 2012.g.

Daje se razrješnica članu Uprave g. Dinu Hrelji za vođenje poslova Društva u 2012.g.

 Ad 5.) Daje se razrješnica članovima Nadzornog odbora u obavljanju nadzora

 poslovanja Društva za 2012.g.

Ad 6.) Prihvaća se prijedlog Nadzornog odbora Društva da se za neovisnog revizora Društva za poslovnu 2013.g. imenuje trgovačko društvo Pricewaterhouse Coopers d.o.o. Zagreb.

Ad 7.) Donosi se odluka o usvajanju novog Statuta Liburnia Riviera Hoteli d.d.

 Opatija:

Pozivom i u smislu članka 301. Zakona o trgovačkim društvima (“Narodne novine“ br. 152/11 i 111/12), Glavna skupština dioničkog društva Liburnia Riviera Hoteli, sa sjedištem u Opatiji, upisano u sudski registar Trgovačkog suda u Rijeci pod brojem MBS 040008080, OIB 15573308024, dana \_\_. lipnja 2013. godine u Opatiji, utvrdila je slijedeći

**S T A T U T**

**DRUŠTVA LIBURNIA RIVIERA HOTELI d.d.**

**UVODNA ODREDBA**

Ovaj Statut je temeljni opći akt trgovačkog društva LIBURNIA RIVIERA HOTELI dioničko društvo (u daljnjem tekstu: Društvo) kojim se uređuju temeljna pravila u pogledu pravnog statusa i ustrojstva Društva te pravila o međusobnim odnosima dioničara i Društva.

**I. TVRTKA DRUŠTVA**

**Članak 1.**

(1) Tvrtka Društva glasi:

**LIBURNIA RIVIERA HOTELI**

**dioničko društvo**

(2) Društvo ima i skraćenu tvrtku koja glasi:

**Liburnia Riviera Hoteli d.d.**

(3) Društvo uz tvrtku i skraćenu tvrtku na hrvatskom jeziku koristi i tvrtku prevedenu na engleski jezik koja glasi:

**Liburnia Riviera Hotels**

**Joint Stock Company**

**II. SJEDIŠTE DRUŠTVA**

**Članak 2.**

(1) Sjedište Društva je u Opatiji.

(2) Odluku o promjeni poslovne adrese u sjedištu Društva donosi Uprava Društva.

**Članak 3.**

Društvo može izvan sjedišta imati podružnice. Podružnica se osniva odlukom koju donosi Uprava Društva.

**III. PREDMET POSLOVANJA DRUŠTVA**

**Članak 4.**

Društvo obavlja sljedeće djelatnosti:

NKD 55.10 Hoteli i sličan smještaj

\* Hoteli i moteli s restoranom

\* Hoteli i moteli, bez restorana

\* Kampovi i druge vrste smještaja za kraći boravak

\* Kampovi i kampirališta

\* Ostali smještaj za boravak turista

\* Restorani

\* Barovi

\* Djelatnost putničkih agencija i turoperatora; ostale usluge turistima,

\* Djelatnost ostalih agencija u prometu;

\* ugostiteljski i turistički poslovi s inozemstvom;

\* poslovi na razvijanju i organiziranju posebnih oblika turizma (zdravstveni,

 kongresni, lovni i sl.);

\* prodaja i posredovanje u prodaji ugostiteljskih i drugih turističkih usluga;

\* posredovanje kod osiguranja putnika i turista;

\* poslovi oko izdavanja soba, odnosno ležaja i obiteljskih apartmana od strane

 domaćinstava;

\* mjenjački poslovi

96.01 Pranje i kemijsko čišćenje tekstila i krznenih proizvoda

96.02 Frizerski saloni i saloni za uljepšavanje

\* Djelatnost za poboljšanje fizičke kondicije

\* Djelatnost marine

\* Prikazivanje filmova

68 Poslovanje nekretninama

\* Obrada podataka;

\* Informacijski inžinjering;

\* Organizacija i posredovanja u izgradnji kompletnih informacijskih sustava;

\* Organizacija i izrada dijelova informacijskih sustava;

\* Konzalting u organizaciji i informaciji;

\* Izrada projekata i planova razvoja informatičke djelatnosti;

\* Istraživačko-razvojni rad;

\* Kulturno – umjetnička djelatnost;

\* Posredovanje, angažiranje i organiziranje kulturno-umjetničkih i zabavnih

 priredbi, muzičkih, artističkih, varijetetskih i folklornih sadržaja ;

\* usluge sportsko-rekreativne aktivnosti;

\* usluge u području prometa:

 agencijske usluge, zastupničke, posredničke usluge i druge komisione prodaje

\* Instalacijski radovi

43.21 Elektroinstalacijski radovi

\* Izolacijski radovi

\* Postavljanje instalacija za vodu, plin, grijanje, ventilaciju i hlađenje

\* Ostali instalacijski radovi

43.31 Fasadni i štukaturski radovi

43.32 Ugradnja stolarije

43.33 Postavljanje podnih i zidnih obloga

43.34 Soboslikarski i staklarski radovi

\* Ostali završni radovi

\* popravak i održavanje električnih kućanskih aparata,

\* kupnja i prodaja robe,

\* obavljanje trgovačkog posredovanja na domaćem i stranom tržištu,

\* pripremanje hrane za potrošnju na drugom mjestu (u prijevoznim

 sredstvima, na priredbama i sl.) i opskrba tom hranom (catering),

\* promidžba (reklama i propaganda),

\* tiskanje časopisa i drugih periodičnih časopisa, knjiga i brošura,glazbenih

 djela i glazbenih rukopisa, karata i atlasa, plakata,igraćih karata, reklamnih

 kataloga, prospekata i drugih tiskanih oglasa, djelovodnik, albuma.\*

**IV. ZASTUPANJE DRUŠTVA**

**Članak 5.**

Članovi Uprave zastupaju Društvo samostalno i pojedinačno.

**Članak 6.**

Društvo može dati prokuru. Prokuru daje Uprava Društva, uz prethodnu suglasnost Nadzornog odbora.

**V. TEMELJNI KAPITAL I DIONICE DRUŠTVA**

**V.I TEMELJNI KAPITAL**

**Članak 7.**

Temeljni kapital Društva iznosi 968.451.200,00 kuna (slovima: devetsto šezdeset osam milijuna četiristo pedeset jedna tisuća dvjesto kuna).

**V.II DIONICE DRUŠTVA**

**Članak 8.**

1. Temeljni kapital Društva podijeljen je na 302.641 (slovima: tristo dvije tisuće šesto četrdeset jednu) redovnih dionica na ime, nominalnog iznosa 3.200,00 (slovima: tri tisuće dvjesto) kuna svaka.
2. Dionice Društva su u nematerijaliziranom obliku, odgovarajući elektronički zapis na računima nematerijaliziranih vrijednosnih papira u kompjuterskom sustavu Središnjeg klirinškog depozitarnog društva d.d., u skladu s posebnim propisima.
3. Prijenos dionica u cijelosti je slobodan i ne podliježe nikakvim ograničenjima. Prijenos, poravnanje i namira, kao i svaka druga promjena provodit će prema pravilima Središnjeg klirinškog depozitarnog društva d.d. i u skladu s pozitivnim propisima.

**VI. PROMJENA TEMELJNOG KAPITALA**

**Članak 9.**

(1) Odluka o promjeni temeljnog kapitala Društva donosi se na Glavnoj skupštini glasovima koji predstavljaju najmanje tri četvrtine temeljnog kapitala zastupljenog na Glavnoj skupštini pri donošenju odluke.

(2) Uprava Društva ovlaštena je, uz suglasnost Nadzornog odbora Društva, tijekom vremena od pet godina računajući od dana upisa u sudski registar izmjena i dopuna Statuta temeljem odluke Glavne skupštine Društva od 20. rujna 2010. godine, donijeti jednu ili više odluka o povećanju temeljnog kapitala Društva izdavanjem novih dionica uz uplatu uloga, s time da ukupan iznos takvog povećanja temeljnog kapitala Društva ne može prijeći polovinu nominalnog iznosa temeljnog kapitala na dan donošenja izmjena i dopuna Statuta (odobreni kapital). Uprava Društva ovlaštena je, uz suglasnost Nadzornog odbora, u pogledu dionica koje se izdaju temeljem ove odredbe Statuta, isključiti pravo prvenstva dioničara pri upisu novih dionica. O sadržaju prava iz novih dionica koje se izdaju temeljem ovlasti iz ove odredbe Statuta odlučuje Uprava Društva uz suglasnost Nadzornog odbora.

(3) Nakon povećanja temeljnog kapitala temeljem odredbe iz prethodnog stavka ovog članka, Nadzorni odbor je ovlašten uskladiti odredbe Statuta s promjenama do kojih je došlo povećanjem temeljnog kapitala i izdavanjem novih dionica.

**VII. ORGANI DRUŠTVA**

**Članak 10.**

Organi Društva su:

• Glavna skupština;

• Nadzorni odbor;

• Uprava.

**VII.I GLAVNA SKUPŠTINA**

**Članak 11.**

(1) Dioničari na Glavnoj skupštini sudjeluju osobno ili putem punomoćnika.

(2) Dioničari mogu sudjelovati na Glavnoj skupštini i koristiti pravo glasa ako Društvu unaprijed prijave svoje sudjelovanje na Glavnoj skupštini. Prijava mora prispjeti Društvu, na poslovnu adresu u sjedištu Društva naznačenu u pozivu za Glavnu skupštinu, u roku propisanom zakonom.

(3) U pozivu za Glavnu skupštinu odredit će se pobliže uvjeti za prijavu sudjelovanja na Glavnoj skupštini.

(4) Dioničare mogu zastupati punomoćnici na temelju valjane pisane punomoći koju izda dioničar odnosno u ime dioničara koji je pravna osoba, osoba ovlaštena na zastupanje. Potpis opunomoćitelja mora biti ovjeren kod javnog bilježnika ili punomoć opunomoćitelj mora potpisati pred za to ovlaštenim zaposlenikom Društva.

(5) Pisana punomoć mora sadržavati ime i prezime/tvrtku, prebivalište/sjedište i OIB, dioničara i opunomoćitelja, broj i rod dionica, te posebno ovlaštenje za korištenje pravom glasa u ime zastupanog dioničara, te potpis dioničara, odnosno potpis i pečat ovlaštene osobe kod pravnih osoba.

(6) Punomoć se mora predati Društvu najkasnije do zadnjeg dana prijave za sudjelovanje u radu Glavne skupštine Društva utvrđenog stavkom 2. ovog članka Statuta.

**Članak 12.**

Glavna skupština Društva održava se u sjedištu Društva, osim ako Uprava, iz važnih razloga, ne odredi kao mjesto održavanja neko drugo mjesto na teritoriju Republike Hrvatske.

**Članak 13.**

Pravo glasa na Glavnoj skupštini ostvaruje se prema broju dionica na način da svaka redovna dionica daje pravo na jedan glas.

**Članak 14.**

(1) Glavna Skupština odlučuje glasovanjem, na način koji odredi predsjedavajući Glavne skupštine.

(2) Na Glavnoj skupštini odluke se donose većinom danih glasova (obična većina), ako zakonom ili ovim Statutom nije određena neka druga većina.

(3) Za održavanje i valjano odlučivanje na Glavnoj skupštini potrebno je da na istoj bude zastupljeno više od 50% ukupnog broja mogućih glasova na Glavnoj skupštini.

(4) Pri sazivanju Glavne skupštine mora se odrediti kada će se održati slijedeća Glavna skupština, ako na onoj koja je sazvana ne bude kvoruma određenog ovim Statutom. Odluke donesene na slijedećoj Glavnoj skupštini valjane su, bez obzira na broj dioničara koji su na njoj zastupljeni.

**Članak 15.**

(1) Glavnoj skupštini predsjeda predsjednik Nadzornog odbora Društva, koji za to može posebnom punomoći opunomoćiti i drugu osobu.

(2) Predsjedavajući Glavne skupštine predsjeda Glavnoj skupštini, rukovodi njezinim radom, te potpisuje odluke Glavne skupštine.

**VII.II NADZORNI ODBOR**

**Članak 16.**

(1) Nadzorni odbor ima do 9 (devet) članova. Točan broj članova Nadzornog odbora određuje Glavna skupština svojom odlukom.

(2) Članove Nadzornog odbora bira Glavna skupština s mandatom od četiri godine. Ako se pojedini članovi Nadzornog odbora izaberu u tijeku trajanja mandata postojećeg Nadzornog odbora, njihov mandat traje samo do prestanka mandata tog Nadzornog odbora u cijelosti.

(3) Ukoliko su radnici Društva, kada je to propisano posebnim zakonom, ovlašteni imenovati jednog predstavnika u Nadzorni odbor, tada će taj predstavnik biti imenovan i opozvan u skladu s posebnim zakonom.

**Članak 17.**

(1) Nadzorni odbor Društva radi i donosi odluke, u pravilu, na sjednicama, a može odlučivati ako je sjednici nazočna većina članova Nadzornog odbora.

(2) Nadzorni odbor može odluke donijeti i korespondentnim putem bez održavanja sjednice, na način da članovi daju svoj glas pismom, telefaksom, telegramom, telefonom, e-mailom ili korištenjem drugih za to podobnih tehničkih sredstava.

(3) Nadzorni odbor donosi odluke većinom od danih glasova.

(4) Nadzorni odbor donosi poslovnik o svom radu.

**VII.III UPRAVA**

**Članak 18.**

(1) Uprava Društva sastoji se od 1 (jednog) do 5 (pet) članova. Točan broj članova Uprave određuje Nadzorni odbor svojom odlukom.

(2) Članove Uprave imenuje i opoziva Nadzorni odbor.

(3) Nadzorni odbor donosi Poslovnik o radu Uprave kojim utvrđuje način vođenja poslova Društva.

(4) Nadzorni odbor može Upravi propisati interna ograničenja koja se ne upisuju u sudski registar.

**Članak 19.**

Nadzorni odbor Društva svojom odlukom propisuje koje poslove i radnje Uprava može poduzeti samo uz prethodnu suglasnost Nadzornog odbora.

**VIII. GODIŠNJA FINANCIJSKA IZVJEŠĆA I UPOTREBA DOBITI**

**Članak 20.**

(1) Glavna skupština, nakon što Nadzorni odbor i Uprava utvrde godišnja financijska izvješća, odlučuje o rasporedu dobiti. Glavna skupština može odlučiti da se dobit podijeli dioničarima i/ili rasporedi u zakonske, statutarne ili ostale rezerve, i/ili da se ne dijeli dioničarima (prenesena/zadržana dobit) i/ili upotrijebi u druge svrhe.

(2) Uprava Društva može, uz prethodnu pisanu suglasnost Nadzornog odbora, po proteku poslovne godine isplatiti dioničarima predujam na ime dividende iz predvidivog dijela neto dobiti, uz uvjete predviđene zakonom.

(3) Glavna skupština Društva može donijeti odluku o isplati dobiti (dividende) dioničarima u stvarima (nenovčana dividenda).

**IX. TRAJANJE I PRESTANAK DRUŠTVA**

**Članak 21.**

Društvo je osnovano na neodređeno vrijeme.

**X. NAČIN I OBLIK OBJAVE PRIOPĆENJA DRUŠTVA**

**Članak 22.**

Sve podatke i priopćenja Društva, Društvo će objaviti sukladno pozitivnim propisima Republike Hrvatske.

**XI. PRIJELAZNE I ZAVRŠNE ODREDBE**

**Članak 23.**

Autentično tumačenje odredbi ovog Statuta daje Glavna skupština i o tome odlučuje običnom većinom danih glasova.

Predsjedavajući Glavne skupštine

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ad 8.)

1. Nadzorni odbor sastoji se od 9 članova.
2. Za članove Nadzornog odbora biraju se
	* + - 1. KSENIJA JUHN BOJAĐIJEV iz Zagreba, Mirogojska 17, **OIB:** 17740277051, poduzetnica.
				2. HELENA MASARIĆ iz Lovrana, Medveja 31, OIB 80402537820, pročelnica Ureda Grada Opatije.
3. Mandat novoizabranih članova Nadzornog odbora iz točke 2. ove Odluke traje od upisa u sudski registar novog Statuta usvojenog na dan donošenja ove Oduke do isteka mandata preostalim članovima Nadzornog odbora Društva dana 20.09. 2014. godine.

Predsjednik Nadzornog odbora:

Franco Palma

 **OBAVIJEST DIONIČARIMA I UPUTE ZA SUDJELOVANJE TE KORIŠTENJE PRAVA GLASA**

**PRIJAVA**

Dioničari koji žele sudjelovati na Glavnoj skupštini dužni su pisanim putem prijaviti svoje sudjelovanje. Prijava se podnosi neposredno u sjedištu Društva ili preporučenom poštom, s time da prijava mora prispjeti na adresu: Liburnia Riviera Hoteli d.d., Opatija, Služba za pravne poslove, Maršala Tita 198, 51410 Opatija (s naznakom: Prijava za Glavnu Skupštinu) šest dana prije održavanja skupštine. U navedeni rok od 6 dana ne uračunava se dan prispijeća prijave, kao niti dan održavanja Glavne skupštine, odnosno pravo prisustvovati i glasovati na Glavnoj skupštini imaju dioničari čija prijava prispije na gore navedenu adresu najkasnije na dan 21. lipnja 2013. godine, te dioničari koji su upisani u depozitoriju Središnjeg klirinškog depozitarnog društva na početak dvadeset prvog (21.) dana prije dana održavanja Glavne skupštine kao dioničari Liburnia Riviera Hoteli d.d., Opatija. Ako je dioničar pravna osoba, obrazac prijave mora biti ovjeren njezinim službenim pečatom i potpisan od strane ovlaštene osobe, sa priloženim izvatkom iz sudskog registra. Ako je dioničar fizička osoba, prijava mora biti potpisana po dioničaru osobno i ovjerena kod javnog bilježnika. Obrazac prijave dostupan je svim dioničarima na Internet stranci Društva [www.liburnia.biz](http://www.liburnia.biz)

**PUNOMOĆ**

Dioničar popunjava obrazac glasačkog listića/punomoći na način da upiše točan naziv /tvrtku/ pravne osobe, sjedište, osobni identifikacijski broj (OIB) i broj računa kod SKDD, odnosno točno ime i prezime fizičke osobe, adresu, osobni identifikacijski broj (OIB) i broj računa kod SKDD. Pri imenovanju punomoćnika potrebno je na obrazac punomoći, na za to predviđenu crtu, velikim slovima upisati ime i prezime punomoćnika, te prebivalište /adresu/ istoga. Ako je dioničar pravna osoba, punomoć mora biti ovjerena njezinim službenim pečatom i potpisan od strane ovlaštene osobe, sa priloženim izvatkom iz sudskog registra. Ako je dioničar fizička osoba, punomoć mora biti potpisana pred ovlaštenim zaposlenikom Službe za pravne poslove prije održavanja Glavne skupštine ili potpis mora biti ovjeren kod javnog bilježnika. Popunjeni obrazac glasački listić/punomoć za zastupanje dioničara na Glavnoj skupštini molimo dostaviti zajedno sa prijavom za sudjelovanje u radu Glavne skupštine ili najkasnije 2 (dva) sata prije održavanja Glavne skupštine. Obrazac glasačkog listića/punomoći, sa detaljnim pojašnjenjima o načinu popunjavanja istoga, dostupan je svim dioničarima na Internet stranci Društva [www.liburnia.biz](http://www.liburnia.biz). Dokaz o imenovanju punomoćnika (scan potpisane punomoći) može se dostaviti i elektronskim putem na e-mail adresu: vesna.milih@liburnia.hr, dok se izvornik u tom slučaju predaje ovlaštenim zaposlenicima Društva na dan održavanja skupštine.

**MATERIJALI ZA GLAVNU SKUPŠTINU**

Dioničarima je na Internet stranici Društva [www.liburnia.biz](http://www.liburnia.biz) dostupan poziv s materijalima za Glavnu skupštinu od dana objave ovog poziva u Narodnim novinama, obrascem prijave i punomoći, te glasačkog listića. Svi materijali za Glavnu skupštinu Liburnia Riviera Hoteli d.d., dostupni su dioničarima i u sjedištu Društva, u Službi za pravne poslove svakog radnog dana od 10-12 sati do dana održavanja Glavne skupštine.

**UVRŠTENJE NOVIH PREDMETA NA DNEVNI RED**

Dioničari koji zajedno imaju udjele u visini od dvadesetog dijela temeljnog kapitala Društva imaju pravo zahtijevati da se neki predmet stavi na dnevni red Glavne skupštine, uz obrazloženje i prijedlog odluke. Takav zahtjev Društvo mora primiti najmanje 30 dana prije održavanja Glavne skupštine, pri čemu se u taj rok ne uračunava dan prispijeća zahtjeva Društvu.

**PROTUPRIJEDLOZI DIONIČARA**

Protuprijedlozi dioničara prijedlozima Uprave Društva s imenom i prezimenom dioničara o nekoj određenoj točki dnevnog reda s obrazloženjem, odnosno prijedlozi dioničara o izboru članova Nadzornog odbora ili revizora Društva bez obrazloženja, trebaju biti primljeni u Društvu najmanje 14 dana prije održavanja Glavne skupštine, pri čemu se u taj rok ne uračunava dan prispijeća protuprijedloga Društvu. Ako se dioničar ne koristi spomenutim pravom to nema za posljedicu gubitak prava na stavljanje protuprijedloga na Glavnoj skupštini.

**PRAVO NA OBAVIJESTI**

Na Glavnoj skupštini Uprava mora svakom dioničaru na njegov zahtjev dati obavještenja o poslovima Društva ako je to potrebno za prosudbu pitanja koja su na dnevnom redu Glavne skupštine, pri čemu se obavijest može uskratiti iz razloga određenih Zakonom o trgovačkim društvima.

**OPĆE OBAVIJESTI DIONIČARIMA**

Sukladno članku 277. stavku 4. točci 4. Zakona o trgovačkim društvima Liburnia Riviera Hoteli d.d. obavještava dioničare da se sve obavijesti iz članka 280.a Zakona o trgovačkim društvima nalaze na Internet stranci Društva [www.liburnia.biz](http://www.liburnia.biz)

Ako na sazvanoj Glavnoj skupštini ne bude kvoruma za održavanje, slijedeća Glavna skupština održati će se dana 08. srpnja 2013.g. na istom mjestu, s početkom u 12,oo sati s istim dnevnim redom, bez obzira na postojanje kvoruma.

Pozivaju se sudionici da dođu na Glavnu skupštinu dva sata prije zakazanog početka rada Glavne skupštine, kako bi se zaprimili glasački listići koji nisu dostavljeni zajedno s prijavom do krajnjeg roka prijava i kako bi se pravovremeno sastavio popis sudionika.

LIBURNIA RIVIERA HOTELI d.d.,Opatija